和晁應之憫農
作者：張耒
朝代：宋

paragraphs: 南風吹麥麥穗好，饑兒道上扶其老。
皇天雨露自有時，爾恨秋成常不早。
南山壯兒市兵弩，百金裝劍黄金縷。
夜爲盜賊朝受刑，甘心不悔知何數。
爲盜操戈足衣食，力田竟歲猶無穫。
饑寒刑戮死則同，攘奪猶能緩朝夕。
老農悲嗟淚沾臆，幾見良田有荆棘。
壯夫爲盜羸老耕，市人珠玉田家得。
吏兵操戈恐不銳，由來殺人傷正氣。
人間萬事莽悠悠，我歌此詩聞者愁。